
Budapest Főváros XIV. Kerület Zugló Önkormányzatának
Polgármestere
	Szám: 123-597/2022.
	          nyilvános ülésen tárgyalandó!


Napirend száma: ………… 

Képviselő-testület 

2022. szeptember 15-ei rendkívüli ülésére

Tisztelt Képviselő-testület!
Tárgy: A 2022-ben tartandó népszámlálás számlálóbiztosi létszámának biztosítása az önkormányzat intézményi dolgozóinak bevonásával 
1. Előzmények

A 2021. évi népszámlálásról szóló 2018. évi CI. törvény (a továbbiakban népszámlálási törvény) 1. § (5) bekezdése szerint a 2021. évi népszámlálást 2022. október 1. és november 28. közötti időszakban kell végrehajtani.
A népszámlálási törvény és a 2021. évi népszámlálás végrehajtásával kapcsolatos egyes feladatokról szóló 362/2020. (VII. 23.) Korm. rendelet (a továbbiakban: Kr.) értelmében a népszámlálás területi előkészítéséről és az adatfelvétel végrehajtásáról a kerületi önkormányzat jegyzője gondoskodik, mint helyi népszámlálási felelős. Hivatkozott szakaszban foglaltak betartása kötelező.
Ez a feladat magában foglalja a feladat ellátáshoz szükséges számlálóbiztosi hálózat kiépítését is. 
A toborzást 2022 májusában elkezdtük. Felkerestük a budapesti felsőoktatási intézményeket, a kerület óvodáit, bölcsödéit, a Zuglói Önkormányzati Rendészetet, a Zuglói Közbiztonsági Nonprofit Kft.-t, a családsegítő, a hajléktalan ellátással foglalkozó és szociális intézményeinket, a kerületi általános iskolákat, a szakképző intézeteket, kérve, hogy a számlálóbiztosi felhívást tegyék közzé dolgozóik, hallgatóik körében. Folyamatosan közzétettük a felhívást a www.zuglo.hu weboldalon, a hivatalos facebook oldalon, és készítettünk egy felhívó spotot a helyi rádióban is. A népszámlálás központi plakátja kihelyezésre került az ügyfélszolgálati irodákban, illetve a Hermina úti, Örs vezért téri rendelőintézetekben is.
Mindezek ellenére 2022. szeptember 7. napján az előirányzott 396 fő számlálóbiztosból 127 fő áll rendelkezésre. Ekkora létszámmal a kötelező feladat nem hajtható végre. A problémát Jegyző úr írásban jelezte a Központi Statisztika Hivatal (a továbbiakban: KSH) részére, amelynek alapján az összes budapesti kerületi jegyző bevonásával egyeztetést tartottak. Ez alkalommal a KSH ígéretet tett arra, hogy a központi intézkedést kezdeményez annak érdekében, hogy a kormányhivatalok dolgozói is bevonásra kerüljenek a feladat elvégzésébe. 2022. szeptember 6. napján azonban arról kaptunk szóbeli tájékoztatást a KSH fővárosi népszámlálási felelősétől, hogy a kormányhivatalok feladatellátásba való bevonására nem kerül sor, a kellő létszám biztosítását a helyi népszámlálási felelősöktől (jegyzők) várják, ún. kötelező elrendeléssel. A KSH a hivatalos állásfoglalását 2022. szeptember 7. napján elektronikus levélben megküldte.
A népszámlálási feladatok és a helyi kerületi sajátosságok ismeretében a KSH által előirányzott – optimális – létszám (396 fő) hiányában nagy erőfeszítéssel, a számlálóbiztosok erőteljes terhelése mellett a feladat hozzávetőleg 300 fővel is ellátható. Azt a KSH is leszögezte a tájékoztató során, hogy az általa jelzett létszám az optimális számot jelenti, a feladat annál kevesebb fővel is ellátható, ennek előnye lehet a nagy terhelés mellett, hogy egy számlálóbiztos több pénzt tud megkeresni (az alacsony jelentkezési hajlandóság egyik feltételezett oka az alacsony összegű juttatás). Fentiekre tekintettel szükségesnek látszik a Polgármesteri Hivatal (a továbbiakban: Hivatal) dolgozóinak és ezen túl egyéb önkormányzati intézmények dolgozóinak bevonása is. Az intézmények alkalmazottai irányába a jegyzőnek kötelező feladat ellátásának elrendelésére jogosítványa nincs, a munkáltatói jogokat az intézmények vezetői gyakorolják. A népszámlálás során szintén közreműködő felülvizsgálók a Hivatal dolgozóiból állnak. Létszámuk 40 fő. Fentiekre figyelemmel szükségessé vált, hogy a Hivatal dolgozói, a közintézmények (óvoda, bölcsőde) dolgozói, illetve a szociális intézmények dolgozói részére kötelezően legyen elrendelve a munkavégzés az egyes intézményi létszámok arányában. 
A Zuglói Egyesített Óvoda (a továbbiakban: ZEÓ) aktív dolgozói létszáma kb. 600 fő

A Zuglói Egyesített Bölcsődék (a továbbiakban: ZEB) aktív dolgozói létszáma kb. 350 fő

A Zuglói Családsegítő Központ (a továbbiakban: ZCSK) aktív dolgozói létszáma kb. 85 fő

A Zuglói Szociális Szolgáltató Központ (a továbbiakban: ZSZSZK) aktív dolgozói létszáma kb. 85 fő.
Az intézményi létszámok alapján a feladat kötelező jelleggel történő elrendelése a ZEÓ esetén legalább 80 fő, a ZEB esetében legalább 50 fő, a ZCSK esetében 25 fő, a ZSZSZK esetében 25 fő bevonását jelenti. (A Polgármesteri Hivatal dolgozói részéről 30 fő bevonása szükséges).

A mentesülési okokat a 2. számú melléklet tartalmazza. A feladat végrehajtásának időbeli korlátja is van, mert az online tananyag elsajátítására és az online vizsga letételére szeptember végéig van lehetőség, ezt követően kell megkötni a megbízási szerződéseket a számlálóbiztosokkal és felkészíteni őket a terepi munkára.
A terepen történő munkavégzés a számlálóbiztosoknak október 17-én indul és november 20-ig tart, így az elrendelés is erre az időszakra vonatkozik.
A számlálóbiztosi feladat elvégzéséért a számlálóbiztosok a Kr. 3. számú mellékletében meghatározott normatívát kapják (3. számú melléklet).
II. Vélemények 

Jogszabályi háttér:
A 2021. évi népszámlálásról szóló 2018. évi CI. törvény és a 2021. évi népszámlálás végrehajtásával kapcsolatos egyes feladatokról szóló 362/2020. (VII. 23.) Korm. rendelet (a továbbiakban: Kr.) értelmében a népszámlálás területi előkészítéséről és az adatfelvétel végrehajtásáról a kerületi önkormányzat jegyzője gondoskodik, mint helyi népszámlálási felelős.
A Kr. 3.§ (1) bekezdés a) és c) pontjai szerint a helyi népszámlálási felelős feladata a népszámlálás helyi előkészítésével és végrehajtásával összefüggő feladatoknak az útmutatókban foglaltak szerinti elvégzése, a népszámlálás ütemes előrehaladásának, települési végrehajtásának biztosítása. A KSH iránymutatása alapján a számlálóbiztosi hálózat létrehozása és folyamatos biztosítása az adatfelvétel végrehajtására (…).

A közszolgálati tisztviselőkről szóló 2011. évi CXCIX. törvény (a továbbiakban: Kttv.) rendelkezéseit kell alkalmazni az e törvény 1. § (1)-(2) bekezdése szerinti, a helyi önkormányzat képviselő-testületének polgármesteri hivatala köztisztviselőjének és közszolgálati ügykezelőjének közszolgálati jogviszonyára, és a kormánytisztviselők kormányzati szolgálati jogviszonyára. 
A Kttv. 78. § (1) bekezdése szerint a kormánytisztviselő köteles felettese utasítását végrehajtani. A Kttv. 97. § (1) és (2) bekezdés a) pontja szerint rendkívüli esetben a kormánytisztviselő a beosztás szerinti munkaidején felül is köteles meghatározott ideig és helyen a munkavégzésre rendelkezésre állni. Négy órát meghaladó időtartamú rendelkezésre állás a társadalmi közszükségletet kielégítő szolgáltatás folyamatos biztosítása érdekében rendelhető el.

A közalkalmazottak jogállásáról szóló 1992. évi XXXIII. törvény 83/A. § (1) bekezdése szerint az önkormányzattal közalkalmazotti jogviszonyban álló esetében – a helyi önkormányzatokról szóló törvény eltérő rendelkezése hiányában – a kinevezés és a felmentés a képviselő-testület kizárólagos hatáskörébe tartozik, az egyéb munkáltatói jogokat pedig a polgármester gyakorolja.

A Jogi Főosztály véleménye:

Az előterjesztésben közölt adatok, egyéb információk alapján az előterjesztéshez jogi észrevételt nem tesz.
III. Döntési javaslat

Budapest Főváros XIV. Kerület Zugló Önkormányzata Képviselő-testülete meghozza a 
2022. évi népszámlálása végrehajtása érekében szükséges számlálóbiztosi hálózat önkormányzati intézmények dolgozói számára történő kötelező elrendeléséről szóló .…/2022. (… ….) önkormányzati határozatát az előterjesztés 1. melléklete szerint.
A határozati javaslat elfogadásához a Magyarország helyi önkormányzatairól szóló 2011. évi CLXXXIX. törvény 47. § (1) – (2) bekezdései alapján egyszerű szótöbbség szükséges.

Budapest, 2022. szeptember 7.
Horváth Csaba

polgármester

Mellékletek felsorolása: 

1. melléklet: határozati javaslat
2. melléklet: Mentesülési okok a kötelezően elrendelt munkavégzés alól

3. melléklet: A Kr. 3. számú melléklete a számlálóbiztos részére meghatározott normatívákról, díjtételekről 

Az előterjesztést készítette: dr. Drávai Bernadett (népszámlálási koordinátor)
1. melléklet a 123-597/2022. előterjesztéshez

Budapest Főváros XIV. Kerület Zugló Önkormányzata Képviselő-testülete
…/2022. (…. …) önkormányzati határozata

az önkormányzat intézményi dolgozóinak bevonásáról
a 2022-ben tartandó 2021. évi népszámlálás számlálóbiztosi létszámának biztosítása céljából
Budapest Főváros XIV. Kerület Zugló Önkormányzata Képviselő-testülete úgy dönt, hogy az önkormányzati intézmények dolgozóit bevonja a 2022. évi népszámlálás számlálóbiztosi feladatainak ellátásába az alábbiak szerint:
A Zuglói Egyesített Óvoda legalább 80 fő
A Zuglói Egyesített Bölcsődék legalább 50 fő
A Zuglói Családsegítő Központ legalább 25 fő
A Zuglói Szociális Szolgáltató Központ legalább 25 fő
Határidő: 
azonnal

Felelős: 
Horváth Csaba polgármester (Humánszolgáltatási Főosztály Intézményfelügyeleti Osztály útján a Jegyzői Kabinet Humánpolitikai Osztály közreműködésével).
2.  melléklet a 123-597/2022. számú előterjesztéshez
A köztisztviselő és a közalkalmazott mentesül a kötelezően elrendelt számlálóbiztosi feladatellátás alól, amennyiben az alábbi feltételek valamelyike fennáll:
1. Kiskorú gyermekét (0-14 éves korig) egyedül neveli.
2. Lakóhelye a számlálási területtől (XIV. kerület) 30 km-nél messzebb van.
3. Igazolt egészségügyi problémája áll fenn, amely a feladat ellátását lehetetlenné vagy aránytalanul nehézzé teszi.
4. Egyéb életkörülményei indokolják, melyet a felettes vezetője is megerősít/igazol/alátámaszt.
5. Gyermeket vár vagy emberi reprodukciós eljárással összefüggő kezelésben vesz részt.
6. Családtagját tartósan ápolja.
A kijelölés elsődlegesen, a 60. évüket be nem töltött munkatársak közül történjen.
3. számú melléklet a 123-597/2022. számú előterjesztéshez
3. melléklet a 362/2020. (VII. 23.) Korm. rendelethez
A 2022. évi népszámlálás települési munkáiban részt vevők feladatainak díjtételei és

normatívái

	
	AB
CD

	1.
	Megnevezés
	Egység
	Díjtétel[1], normatíva (Ft)

	7.
	2. Számlálóbiztosi munkadíj tételenként
	
	

	8.
	2.1.
	Kapcsolatfelvétel, címellenőrzés, aktualizálás
	
	

	9.
	2.1.1.
	Fővárosi kerület, megyei jogú város, külterület
	Cím
	350

	11.
	2.2.
	Lakás, lakott üdülő, lakott egyéb lakóegység, intézet
	
	

	12.
	2.2.1.
	Fővárosi kerület, megyei jogú város, külterület
	Összeírás körébe tartozó cím
	380

	14.
	2.3.
	Személy
	
	

	15.
	2.3.1.
	Fővárosi kerület, megyei jogú város, külterület
	Összeírt személy
	730

	17.
	2.4.
	Egyéb szervezés
	
	

	18.
	2.4.1
	Fővárosi kerület, megyei jogú város, külterület
	Cím
	920

	21.
	4. Számlálóbiztosok, felülvizsgálók felkészülési és kapcsolattartási díja
	Számlálóbiztos, felülvizsgáló
	25 000


[1] A személyi juttatások díjtételei nem tartalmazzák a munkaadókat terhelő járulékok összegét.

[2] Jegyző alatt a polgármesteri hivatal jegyzőjét, a közös önkormányzati hivatal jegyzőjét és a főváros által közvetlenül igazgatott területen a fővárosi főjegyzőt is érteni kell.

